Na temelju članka 10., st. 1. Zakona o osnivanju Sveučilišta u Zadru („Narodne novine“ br. 83/02.) i članka 59., stavka 2., točke 11. Zakona o znanstvenoj djelatnosti i visokom obrazovanju („Narodne novine“ br. 123/03., 198/03., 105/04., 174/04., 2/07- Odluka USHR, 46/07., 45/09 i 63/11 , 94/13 i 139/13, 101/14, 65/15 i 131/17) i članka 39., Statuta Sveučilišta (pročišćeni tekst veljača 2019.), rektorica Sveučilišta u Zadru 18. ožujka 2019. utvrđuje pročišćeni tekst Pravilnika o studijima i studiranju.

Pročišćeni tekst se sastoji od pročišćenog teksta Pravilnika o studijima i studiranju KLASA:

012-01/12-02/34; URBROJ:2198-1-79-06/17-09 od 29. 03. 2017., Pravilnika o izmjenama i dopunama Pravilnika o studijima i studiranju KLASA: 012-01/12-02/34; URBROJ:2198-1-79-06/17-10 od 29. 03. 2017., Pravilnika o izmjenama i dopunama Pravilnika o studijima i studiranju KLASA:012-01/12-02/34 URBROJ:2198-1-79-06/18-11 od 29. 5. 2018., Pravilnika o izmjenama i dopunama Pravilnika o studijima i studiranju KLASA: 012-01/12-02/34; URBROJ: 2198-1-79-06-18-12 od 25. 9. 2018.

KLASA: 012-01/12-02/34

URBROJ:2198-1-79-06-19-13

Rektorica

 Prof. dr. sc. Dijana Vican

**PRAVILNIK O STUDIJIMA I STUDIRANJU**

**(pročišćeni tekst)**

**I. OPĆE ODREDBE**

**Predmet i sadržaj Pravilnika**

**Članak 1.**

1. Ovim se Pravilnikom uređuju vrste i razine studija, nositelji studija, studijski programi, preddiplomski, diplomski, integrirani preddiplomski i diplomski (integrirani) te stručni studiji, poslijediplomski specijalistički i doktorski studiji.

**Članak 2.**

1. Izrazi koji se u ovom Pravilniku koriste za osobe u muškom su rodu, neutralni su i odnose se na muške i ženske osobe, te se ni u kojem smislu ne mogu tumačiti kao osnova za spolnu odnosno rodnu diskriminaciju ili privilegiranje.

**Članak 3.**

**Pojam ECTS-a**

1. *European Credit Transfer and Accumulation System* (u daljnjem tekstu: ECTS) europski je sustav za prijenos i prikupljanje bodova pod kojim se podrazumijeva opterećenje studenta tijekom studija, a utvrđen je kao uspješan način u stvaranju transparentnih studijskih programa, poticanju pri zapošljavanju, poticanju studentske i nastavničke pokretljivosti te priznavanju akademskog statusa između europskih sveučilišta.

**II. SVEUČILIŠNI STUDIJI**

**Članak 4.**

**Nositelji studija**

1. Nositelj ustroja i izvedbe sveučilišnih i stručnih studija koji se izvode na sveučilišnim odjelima u sjedištu sveučilišta i izvan njega jest sveučilište.
2. Sveučilišni odjel (dalje: odjel) je znanstveno-nastavna jedinica sveučilišta, ona sudjeluje u izvedbi studijskih programa, razvija znanstveni i stručni rad.
3. Sveučilišni se studij ustrojava prema studijskom programu koji donosi senat na prijedlog stručnog vijeća jednog ili više odjela, a na temelju pozitivnog mišljenja recenzenata koje ovdje imenuje Senat Sveučilišta u Zadru.
4. Nositelj studija može organizirati izvođenje dijela nastave s drugim (suradničkim) institucijama, uz vodstvo svojih nastavnika i uz sudjelovanje stručnjaka iz tih institucija, ukoliko izvođenje dijela nastave unaprjeđuje nastavni proces i doprinosi poboljšanju kvalitete studija.

**Članak 5.**

**Vrste i razine studija**

1. Visoko obrazovanje na Sveučilištu stječe se završavanjem sveučilišnog studija i stručnog studija u skladu sa Zakonom o znanstvenoj djelatnosti i visokom obrazovanju (dalje: Zakon).
2. Sveučilišni studij osposobljava studente za obavljanje poslova visoke složenosti u području znanosti i visokog obrazovanja, u poslovnom svijetu, javnom i privatnom sektoru i društvu općenito te ih osposobljava za primjenu i razvoj znanstvenih dostignuća.
3. Stručni studij ustrojava se i izvodi radi stjecanja primjerene razine znanja i vještina koje omogućavaju obavljanje stručnih zanimanja i koji osposobljava studente za neposredno uključivanje u radni proces.
4. Sveučilišni studij se izvodi na tri razine, a to su:
5. preddiplomski studij
6. diplomski studij
7. poslijediplomski (doktorski ili specijalistički) studij.
8. Svaka razina sveučilišnog studija završava stjecanjem određenog naziva ili stupnja.
9. Preddiplomski i diplomski studiji na Sveučilištu mogu se provoditi integrirano, što znači da se završna kvalifikacija dobiva završavanjem integrirane preddiplomske i diplomske razine.
10. Pri Sveučilištu se mogu izvoditi i drugi obrazovni programi za stjecanje specifičnih kompetencija a sukladno programu cjeloživotnog obrazovanja.

**Članak 6.**

**Preddiplomski studij**

1. Na preddiplomskom sveučilišnom studiju, koji u pravilu traje tri do četiri godine, stječe se od 180 do 240 ECTS bodova. Preddiplomski studij osposobljava studente za diplomski studij i za rad.
2. Završetkom preddiplomskog studija stječe se akademski naziv prvostupnik/prvostupnica (baccalaureus odnosno baccalaurea) uz naznaku struke, ako posebnim zakonom nije određeno drukčije.
3. U međunarodnom prometu i diplomi na engleskom jeziku akademski naziv po završetku preddiplomskog studija je baccalaureus, odnosno baccalaurea.

**Članak 7.**

**Diplomski studij**

1. Diplomski studij u pravilu traje jednu do dvije godine i njime se stječe od 60 do 120 ECTS bodova, a zajedno s preddiplomskim studijem obvezno se stječe najmanje 300 ECTS bodova. Diplomski studij može trajati i duže uz posebno odobrenje Senata Sveučilišta u Zadru.
2. Završetkom diplomskog studija stječe se akademski naziv magistar/magistra struke.
3. Kratica navedenog akademskog naziva je mag. i stavlja se iza osobnog imena i prezimena.

**Članak 8.**

**Integrirani preddiplomski i diplomski studij**

1. Integrirani preddiplomski i diplomski studiji (u daljnjem tekstu integrirani studiji) u pravilu traju pet do šest godina i njihovim se završetkom stječe minimalno 300 ECTS bodova.
2. Završetkom integriranog studija sječe se akademski naziv magistar/magistra struke.
3. Kratica navedenog akademskog naziva je mag. i stavlja se iza osobnog imena i prezimena.

**Članak 9.**

**Poslijediplomski studij**

1. Poslijediplomski studiji su poslijediplomski sveučilišni studij i poslijediplomski specijalistički studij.
2. Poslijediplomski sveučilišni studij (doktorski studij) može se upisati nakon završetka diplomskog sveučilišnog studija.
3. Poslijediplomski sveučilišni studij traje najmanje tri godine. Ispunjenjem svih propisanih uvjeta i javnom obranom doktorske disertacije u znanstvenim područjima stječe se akademski stupanj doktora znanosti (dr. sc.). Ispunjenjem svih propisanih uvjeta u umjetničkom području stječe se akademski stupanj doktora umjetnosti (dr. art.).
4. Iznimno, osobe koje su ostvarile znanstvena dostignuća koja svojim značenjem odgovaraju uvjetima za izbor u znanstvena zvanja, na temelju odluke nadležnog vijeća utvrđenog Statutom Sveučilišta, o ispunjavanju propisanih uvjeta, a uz suglasnost Senata Sveučilišta, mogu bez doktorskog studija, izradom i javnom obranom doktorske disertacije, steći doktorat znanosti.
5. Iznimno, osobe koje su ostvarile umjetnička dostignuća koja svojim značenjem odgovaraju uvjetima za izbor u umjetničko-nastavna zvanja, na temelju odluke nadležnog vijeća utvrđenog Statutom Sveučilišta, o ispunjavanju propisanih uvjeta, a uz suglasnost Senata Sveučilišta, mogu bez doktorskog studija, izradom i javnom obranom doktorske disertacije, steći doktorat umjetnosti.
6. Iznimno, osobe izabrane u umjetničko-nastavna zvanja i na umjetničko-nastavna radna mjesta, mogu temeljem umjetničkih radova, na temelju odluke nadležnog vijeća, utvrđenog Statutom Sveučilišta, o ispunjavanju propisanih uvjeta, a uz suglasnost Senata Sveučilišta, bez doktorskog studija steći doktorat umjetnosti.
7. Kratica akademskog stupnja stavlja se ispred imena i prezimena osobe.
8. Sveučilište može organizirati poslijediplomski specijalistički studij u trajanju od jedne do dvije godine, kojim se stječe akademski naziv specijalist određenog područja (spec.), u skladu s posebnim zakonom. Naziv specijalist, odnosno njegova kratica dodaju se akademskom nazivu iz članka 72. stavka 3. ovoga Zakona. Završetkom poslijediplomskog specijalističkog studija stječe se od 60 do 120 ECTS bodova.
9. Posebnim propisom utvrdit će se akademski naziv koji se stječe završetkom poslijediplomskog specijalističkog studija, u slučaju kada je za određeno stručno područje posebnim zakonom propisano specijalističko usavršavanje.
10. Sveučilište općim aktom može odrediti stjecanje ECTS bodova na poslijediplomskom sveučilišnom studiju.

**Članak 10.**

**Stručni studiji**

1. Stručno obrazovanje obuhvaća:
* kratki stručni studij,
* preddiplomski stručni studij,
* specijalistički diplomski stručni studij.
1. Stručni studiji provode se na visokoj školi ili veleučilištu. Iznimno, stručni studiji mogu se provoditi i na sveučilištu, uz pribavljenu suglasnost Nacionalnog vijeća u skladu s ovim Zakonom.
2. Svaka razina stručnog studija završava stjecanjem određenog stručnog naziva.
3. Kratki stručni studiji traju od dvije do dvije i pol godine i njihovim se završetkom stječe od 120 do 150 ECTS bodova. Završetkom kratkoga stručnog studija stječe se stručni naziv stručni pristupnik/pristupnica uz naznaku struke, u skladu s posebnim zakonom.
4. Preddiplomski stručni studij traje tri godine, a iznimno, uz odobrenje Nacionalnog vijeća, preddiplomski stručni studij može trajati do četiri godine, u slučaju kada je to sukladno s međunarodno prihvaćenim standardima. Završetkom preddiplomskog stručnog studija stječe se od 180 do 240 ECTS bodova te stručni naziv stručni/a prvostupnik/prvostupnica (baccalaureus/baccalaurea) uz naznaku struke, u skladu s posebnim zakonom.
5. Kratica stručnog naziva stavlja se iza imena i prezimena osobe.
6. Specijalistički diplomski stručni studij traje jednu ili dvije godine i njegovim se završetkom stječe od 60 do 120 ECTS bodova. Završetkom specijalističkog diplomskog stručnog studija stječe se stručni naziv stručni/a specijalist/ica određene struke, u skladu s posebnim zakonom.
7. Ukupan broj bodova koji se stječu na preddiplomskom i specijalističkom diplomskom stručnom studiju iznosi najmanje 300 ECTS bodova.
8. U slučaju kada je za određeno stručno područje posebnim zakonom propisano usavršavanje na razini specijalističkog diplomskog stručnog studija, odgovarajući stručni naziv utvrdit će se provedbenim propisom koji se donosi temeljem posebnog zakona.

**Članak 10. a**

**Zajednički i združeni studij i prekogranična suradnja**

1. Zajednički studij je zajednički program koji izvode dva ili više akreditirana visoka učilišta u Republici Hrvatskoj, pri čemu je samo jedno visoko učilište nositelj, a diplome se izdaju sa zajedničkim pečatom i potpisom.
2. Sveučilište može s drugim akreditiranim visokim učilištem u Republici Hrvatskoj ustrojiti zajednički studij, na temelju zajednički utvrđenog studijskog programa.
3. Združeni studij je zajednički program dva ili više visok učilišta od kojih je najmanje jedno izvan Republike Hrvatske. Združeni studij je zajednički program koji su akreditirale sve zemlje sudionice.
4. Ustroj, izvedba i završetak zajedničkog i združenog studija uređuje se sporazumom između visokih učilišta, a provodi se sukladno s odredbama Zakona.

**Članak 10. b**

***Cjeloživotno učenje, izvođenje programa koji se ne smatraju studijem***

1. Sveučilište može izvoditi različite obrazovne programe koji se ne smatraju studijem u smislu Zakona, a temelje se na načelima cjeloživotnog učenja.
2. Status polaznika, način i postupak utvrđivanja razlikovnih obveza studenata za promjene studijskog programa i/ili upisa na studij, dovršetka ranije započetog studija i priznavanja kompetencija stečenih izvan studijskog programa, a koje su uvjet za sudjelovanje na studiju, kriterije i uvjete prijenosa ECTS bodova između različitih studija ili obrazovnih programa uređuju se općim aktom.
3. Svi programi i postupci iz ovoga članka sastavni su dio unutarnjeg sustava osiguravanja i unapređivanja kvalitete te na odgovarajući način podliježu postupcima vanjskog osiguravanja i unapređivanja kvalitete.

**Članak 11.**

**Pravo upisa na studije**

1. Preddiplomski sveučilišni i stručni studij može upisati osoba sa završenom srednjom školom u trajanju od najmanje 4 godine i položenom državnom maturom. Iznimno, odlukom Senata Sveučilišta položena državna matura ne mora biti uvjet za upis na studij. U tom slučaju provest će se razredbeni postupak.
2. Preddiplomski sveučilišni i stručni studij može izravno upisati osoba sa završenom srednjom školom u trajanju od najmanje 4 godine i položenom državnom maturom ako izvoditelj programa to predvidi pod posebnim uvjetima.
3. Diplomski sveučilišni studij ili specijalistički diplomski stručni studij, može upisati osoba koja je završila odgovarajući preddiplomski studij ili s njim izjednačeni studij i koja je ispunila druge uvjete što ih zahtijeva određeni studijski program.

(4) Osoba koja je završila stručni preddiplomski studij može upisati sveučilišni diplomski studij ako to omogućuju uvjeti za upis diplomskoga studijskog programa. Uvjete za upis donosi Stručno vijeće odjela koji je izvoditelj diplomskoga studijskog programa.

(5) Osobe koje upisuju diplomski sveučilišni studij, a završile su odgovarajući (srodan) stručni preddiplomski studij dužne su tijekom diplomskog sveučilišnog studija položiti razlikovni modul od 15 ECTS bodova. Razlikovni modul određuje stručno vijeće odjela koji izvodi studij i može se rasporediti tijekom obje godine diplomskoga sveučilišnog studija. U

razlikovni modul obvezno trebaju biti uvršteni temeljni metodološki kolegiji i odabrani temeljni kolegiji s preddiplomskog sveučilišnog studija Sveučilišta u Zadru.

6) Osobe koje upisuju diplomski sveučilišni studij, a završile su neki drugi preddiplomski sveučilišni studij, dužne su tijekom diplomskog sveučilišnog studija položiti razlikovni modul do 30 ECTS bodova. Razlikovni modul određuje stručno vijeće odjela koji izvodi studij i može se rasporediti tijekom obje godine diplomskoga sveučilišnog studija. Razlikovni modul treba sadržavati odabrane temeljne kolegije s preddiplomskoga sveučilišnog studija Sveučilišta u Zadru.

(7) Doktorski studij može upisati osoba koja je završila odgovarajući sveučilišni diplomski studij ili s njim izjednačeni studij te je ispunila i druge uvjete što ih zahtijeva studijski program. Uvjete za upis donosi izvoditelj studijskog programa.

(8) Strani državljani prilikom upisa imaju jednaka prava kao i hrvatski državljani uz obvezu plaćanja studija na način određen zakonom i općim aktom Sveučilišta, odnosno odjela koji je izvoditelj studijskog programa. Strani državljani trebaju nostrificirati dokumente (svjedodžbe i diplome) temeljem kojih se mogu prijaviti na upis odgovarajuće razine studija.

**Članak 12.**

**Način upisa na studije**

1. Upis određenog stupnja studija (preddiplomskog, diplomskog, integriranog, stručnog, poslijediplomskoga specijalističkog ili doktorskog) obavlja se na temelju javnog natječaja koji Sveučilište u pravilu objavljuje šest mjeseci prije početka nastave. Odluku o raspisivanju natječaja donosi Senat.
2. Pristupnici na preddiplomske, integrirane i stručne studije na javni se natječaj prijavljuju putem *Nacionalnoga informacijskog sustava prijava na visoka učilišta* (NISpVU) za polaganje državne mature i za upis na odabrane studijske programe ili se prijavljuju putem propisanih obrazaca Sveučilišta u Zadru u tajništva nadležnih odjela ukoliko se radi o upisu na studij na temelju razredbenog postupka.
3. Natječaj za svaki program studija sadrži podatke o:
	1. upisnoj kvoti (kapacitet studijskog programa) po vrstama i razinama studija
	2. uvjetima upisa koji su predviđeni ovim Pravilnikom
	3. broju mjesta koja se subvencioniraju iz državnog proračuna
	4. načinu provođenja razredbenog postupka, tj. kriteriju odabira
	5. troškovima studija za redovite i izvanredne studente
	6. ispravama koje se podnose i rokovima za prijavu na natječaj i upis
	7. po potrebi drugim podatcima.
4. Natječaj se raspisuje u skladu s kapacitetima svakog studijskog programa koji utvrđuje Senat na prijedlog stručnog vijeća odjela i koji je u skladu s nastavnim opterećenjem iz Kolektivnog ugovora za znanost i visoko obrazovanje te ostalim normativima za izvođenje nastave.
5. Pravo na upis ima pristupnik koji ispunjava uvjete utvrđene u natječaju i koji je na rang- listi zauzeo poziciju u okviru predviđene upisne kvote
6. Pojedini odjel utvrđuje sljedeće kriterije za upis na studij:
7. odgovarajući srednjoškolski program za upis na preddiplomski studij
8. ispite državne mature
9. vrjednovanje pojedinog ispita državne mature prilikom formiranja rang-liste
10. uvjete izravnog upisa
11. preddiplomski/e studij/e koji su odgovarajući za upis na diplomski studij te
12. odgovarajući/e diplomski/e studij/e za upis na doktorski studij.
13. U slučaju kada se razredbeni postupak za upis organizira pri Sveučilištu, provodi ga povjerenstvo za upis studenata koje imenuje stručno vijeće odjela. Nakon provedenoga razredbenog postupka povjerenstvo za upis studenata objavljuje rang-listu uspješnosti pristupnika na oglasnoj ploči i službenoj internetskoj stranici Sveučilišta. Pristupnik može uložiti žalbu na rezultate razredbenog postupka stručnom vijeću odjela, odnosno povjerenstvu u roku od 24 sata po objavi rezultata.
14. Pristupnik koji ostvari pravo na upis mora se u propisanom roku upisati na prvu godinu studija.
15. Upis na studij provodi se na temelju izvornih svjedodžbi/diploma o prethodno završenom obrazovanju.
16. Detaljniji uvjeti za izbor pristupnika te sadržaj i način provedbe razredbenog postupka utvrđuju se pravilnikom odjela koji ustrojava i izvodi studij.

**Članak 13.**

**Studijski program**

1. Studiji se ustrojavaju prema studijskim programima koje donosi Senat Sveučilišta. Ustroj studijskog programa, njegove izmjene i dopune pobliže se određuju Pravilnikom o postupku vrjednovanja studijskih programa.
2. Prijedlog studijskih programa kao i izmjene studijskih programa Senatu predlažu odjeli.

Pri predlaganju i utvrđivanju studijskih programa Sveučilište i njegove sastavnice trebaju osigurati da studij bude:

1. na razini najnovijih znanstvenih spoznaja i na njima temeljenih vještina
2. usklađen s javnim dobrom te nacionalnim prioritetima i potrebama javnog i privatnog sektora
3. usporediv s programima u zemljama Europske Unije.
4. Prijedlog studijskog programa sadrži:
5. odluku predlagatelja o pokretanju predloženog studija
6. elaborat o studijskom programu na hrvatskom jeziku
7. elaborat o studijskom programu na engleskom ili nekom drugom odgovarajućem stranom jeziku
8. podatke potrebne za izradu financijske evaluacije troškova pokretanja i izvođenja studija
9. opis kadrovskih uvjeta
10. opis prostornih uvjeta.
11. Doktorski studijski program pored uvjeta iz st. 3 ovog članka treba sadržavati i sljedeće:
12. sustav savjetovanja i vođenja kroz studij
13. popis znanstvenih i razvojnih projekata na kojima se temelji program
14. institucijsko rukovođenje
15. odluku jednog ili više odjela i/ili drugih ustanova o prihvaćanju prijedloga doktorskog studija.
16. Izvođenje studijskih programa i kvalitetu izvođenja prate Povjerenstvo za unaprjeđivanje kvalitete Sveučilišta u Zadru i druga tijela koja sudjeluju u procesu osiguravanja i unaprjeđivanja kvalitete, kao što je propisano Pravilnikom o sustavu osiguravanja kvalitete Sveučilišta u Zadru.
17. Izborni predmeti na studijskim programima trebaju pokrivati najmanje:
18. 15 % ECTS bodova za stručne studije
19. 15 % ECTS bodova za preddiplomske studije
20. 20 % ECTS bodova za diplomske studije
21. 50 % ECTS bodova za doktorske studije.

Izborni predmeti na studijskim programima za stručne, preddiplomske i diplomske studije u pravilu ne bi smjeli pokrivati više od 50 % ECTS bodova.

**Članak 14.**

**Izvedbeni plan nastave**

* 1. Studij se izvodi prema izvedbenom planu nastave koji mora biti u skladu sa Zakonom, Statutom Sveučilišta te pravilnikom odjela koji neposredno izvodi studijski program.
	2. Izvedbenim se planom nastave utvrđuju:
1. nastavnici i suradnici koji će izvoditi nastavu prema studijskom programu
2. mjesto izvođenja nastave
3. početak i završetak te satnica izvođenja nastave
4. oblici nastave (predavanja, seminari, vježbe, konzultacije, terenska nastava, praćenje i kontrola usvojenog znanja i provjere znanja)
5. način polaganja ispita, ispitni rokovi
6. popis literature za studij i polaganje ispita
7. mogućnost izvođenja nastave na stranom jeziku
8. uvjeti koje student mora zadovoljiti za dobivanje potpisa
9. način formiranja konačne ocjene
10. ciljeve i ishode učenja
11. ostale zahtjeve za uspješno izvođenje nastave.
	1. Izvedbeni plan nastave objavljuje se najmanje tjedan dana prije početka nastave nastupajućeg semestra i obvezno se objavljuje na službenoj internetskoj stranici Sveučilišta odnosno odjela. Koordinaciju svih poslova vezanih uz izvedbene planove obavljaju osobe koje je za to zadužilo stručno vijeće odjela.
	2. Iznimno od stavka 3, izvedbeni se plan može objaviti i tijekom akademske godine, i to ako zbog opravdanih razloga dođe do promjene izvedbenog plana. Promjena izvedbenog plana također se objavljuje na internetskoj stranici Sveučilišta odnosno odjela.

**Članak 15.**

**Akademska godina**

1. Akademska godina počinje 1. listopada a završava 30. rujna sljedeće kalendarske godine.
2. Nastava iz pojedinog predmeta/kolegija organizira se po semestrima u skladu s nastavnim planom i programom.
3. Nastavni kalendar za novu akademsku godinu donosi Senat, i to najkasnije do 1. lipnja tekuće akademske godine.
4. Akademska godina ima u pravilu 44 radna tjedna, od toga 30 nastavnih tjedana te 14 tjedana unutar kojih, u pravilu, nema nastavnih obveza, nego se osigurava vrijeme za konzultacije, pripreme ispita, ispite i druge poslove vezane uz nastavni rad te znanstveni i stručni rad.

**Članak 16.**

**Oblici ostvarivanja nastave**

1. Oblici ostvarivanja nastave jesu: predavanja, seminari, vježbe, praktična nastava, terenska nastava, konzultacije, mentorski rad, voditeljski rad, projektna nastava, stručna praksa, sudjelovanje studenata u stručnom i znanstvenom radu te drugi oblici nastave koji pridonose stjecanju znanja, vještina, sposobnosti, stavova te stupnja samostalnosti i odgovornosti.
2. Nastava se djelomično može organizirati i sustavom učenja na daljinu sukladno odobrenom studijskom programu.

**Članak 17.**

1. Nositelj studijskog programa dužan je svake akademske godine objaviti popis izbornih predmeta sa svog odjela, popis izbornih predmeta s drugih odjela te popis izbornih predmeta koje odjel nudi studentima drugih odjela, koje oni mogu upisati u tekućoj akademskoj godini.
2. Izborni predmet je dio obrazovnog standarda, prema tome, kad ga student izabere, obvezatan je predmet, osim u slučaju ponavljanja godine kada ga može zamijeniti drugim izbornim predmetom.
3. Izborni predmet treba sadržavati sve kurikulumske sastavnice – kompetencije koje će student steći, koeficijent opterećenja studenta (ECTS), nastavni plan, okvirni program, obveze studenta, metode rada u nastavi, način ocjenjivanja studenta, način vrjednovanja rada nastavnika.

**Članak 18.**

**Evidencija održane nastave**

1. Evidencija održane nastave vodi se u elektroničkom ili pisanom obliku na posebnom

obrascu, a održana nastava potvrđuje se potpisima prisutnih studenata. Taj popis sadrži ime i prezime te vlastoručni potpis studenta.

1. Evidencija održane nastave prilaže se Izvješću o realizaciji nastave u pojedinom semestru tekuće akademske godine što ga svaki nastavnik dostavlja pročelniku odjela ili predstojniku odsjeka.

**III. STUDENTI**

**Članak 19.**

**Status studenta**

1. Status studenta na Sveučilištu stječe se upisom na preddiplomski, stručni, diplomski, integrirani, poslijediplomski specijalistički i poslijediplomski doktorski studij.

(2) Status studenta upisanih na Sveučilište u Zadru do ak. godine 2014/2015 dokazuje se indeksom.

 (3) U ak. godini 2014/ 2015. uvodi se studentska iskaznica kao javna isprava kojom se dokazuje status studenta za sve studente koji upisuju prvu godinu redovnih i izvanrednih studija na svim razinama na Sveučilištu u Zadru.

(4) Od ak. godine 2018/2019 na Sveučilištu u Zadru, za studente koji prvi put upisuju prvu godinu sveučilišnih i stručnih preddiplomskih i diplomskih i integriranih sveučilišnih preddiplomskih i diplomskih studija, neće se koristiti indeks kao dokument o evideciji položenih ispita već će se relevantni podatci o studentima ubuduće voditi u Informacijskom sustavu visokih učilišta (ISVU).”

(5)Trošak izdavanja studentske iskaznice snosi student.

**Članak 20.**

**Indeks**

1. Indeks izdaje i ovjerava Sveučilište.
2. Podatci se u indeks mogu upisivati ručno, strojno, otiskom žiga, posebnim naljepnicama kojima se osigurava trajni unos podataka ili na koji drugi način određen posebnim odlukama.
3. U indeks se upisuju podatci o kolegijima prema redu predavanja i drugi podatci o pravima i obvezama studenata. U indeksu predmetni nastavnik potpisom potvrđuje nazočnost studenta na predavanjima, seminarima i vježbama, te upisuje ocjene.
4. Podatke u indeks mogu unositi samo ovlaštene osobe Sveučilišta. Studenti nisu ovlašteni u indeks unositi bilo kakve podatke osim onih što ih odredi Sveučilište.
5. U slučaju gubitka ili oštećenja indeksa, na zahtjev studenta u posebnom se postupku izdaje duplikat indeksa. Troškove izdavanja duplikata indeksa snosi student.

**Članak 20. a**

(1) Studentska iskaznica prestaje vrijediti:

• prestankom statusa studenta

• prijavom gubitka ili krađe studentske iskaznice

• uništenjem

(2) Studentska iskaznica koja je prestala vrijediti mora se predati visokom učilištu na poništenje.

(3) Studentu se ne smije izdati novu studentsku iskaznicu ako prethodna studentska iskaznica nije predana na poništenje, osim u slučaju njezina gubitka ili krađe.

(4) Na zahtjev studenta studentu će se dati na korištenje privremenu studentsku iskaznicu koja vrijedi do izdavanja nove studentske iskaznice.

(5) Student ne smije studentsku iskaznicu dati na korištenje, prodati ili posuditi drugoj osobi.

(6) Zabranjeno je uzeti, kupiti ili upotrijebiti tuđu studentsku iskaznicu kao svoju.

(7) Svaka zlouporabe studentske iskaznice je stegovni prekršaj.

**Članak 21.**

**Stjecanje statusa studenta**

1. Status studenta stječe se upisom na sveučilište, a dokazuje se odgovarajućom studentskom ispravom, čiji sadržaj, te pristup i uređivanje sadržaja, izradu, izdavanje, korištenje i poništavanje, pravilnikom propisuje ministar, a oblik je propisan u Pravilniku o sadržaju i obliku diploma, dopunskih isprava o studiju, potvrda i uvjerenja Sveučilišta u Zadru.
2. Pravo na upis na visoko učilište ima svaka osoba koja je ispunila uvjete iz članka 77. Zakona, u okviru kapaciteta Sveučilišta. Ako broj osoba koje su ispunile uvjete iz članka 77. Zakona prelazi kvotu predviđenu studijskim programom, pravo na studij imaju one osobe koje su u postupku klasifikacije ostvarile bolje rezultate.
3. Studenti mogu biti redoviti ili izvanredni.
4. Redoviti su oni studenti koji studiraju prema programu koji se temelji na punoj nastavnoj satnici (puno radno vrijeme). Troškovi studija (studijskog programa) mogu redovitim studentima biti dijelom ili u cijelosti financirani iz državnog proračuna, sukladno općem aktu Sveučilišta.
5. Sveučilište može s ministarstvom nadležnim za visoko obrazovanje potpisati jednogodišnje ili višegodišnje ugovore o subvenciji participacije redovitih studenata u troškovima studija, u kojima se obvezno navode ciljevi subvencije, aktivnosti i rezultati za ostvarenje ciljeva, indikatori praćenja provedbe te dinamika dostave izvještaja o provedbi ugovora.
6. Pri upisu na sveučilišnu preddiplomsku i diplomsku razinu svi redoviti studenti potpisuju Ugovor o redovitom studiranju, kojim se utvrđuju međusobna prava i obveze ugovornih strana, status studenta i troškovi studiranja.
7. Status redovitog studenta preddiplomskog sveučilišnog studija traje najviše 4 godine. Status redovitog studenta diplomskog sveučilišnog studija traje najviše 3 godine. Status redovitog studenta integriranog studija traje najviše 7 godina. U vrijeme trajanja studija ne uračunava se vrijeme mirovanja studija.
8. Redoviti studenti imaju prava iz zdravstvenog osiguranja sukladno posebnim propisima.
9. Izvanredni studenti su oni koji studijski program pohađaju uz rad ili drugu aktivnost koja traži posebno prilagođene termine i načine izvođenja studija u skladu s izvedbenim planom nastave. Troškove takvog studija u cijelosti ili dijelom snosi sam student, sukladno odluci Senata o visini školarine za izvanredne studente i pojedini studij za tekuću akademsku godinu.
10. Izvanredni studenti nemaju pravo na zdravstveno osiguranje, subvencioniranu prehranu, smještaj u studentskom domu i ostala posebna prava predviđena samo za redovite studente.
11. Izvanredni studenti imaju pravo na mirovanje studija pod istim uvjetima kao i redoviti, te za to vrijeme ne plaćaju predviđene troškove studija

**Članak 22.**

**Poseban status studenta-kategorizirani sportaši**

1. Kategoriziranim sportašima koji imaju status redovitog studenta stručno vijeće odjela može, na njihov zahtjev, odobriti savladavanje upisanog studija pod posebnim uvjetima.
2. Sastavnice svojim općim aktima mogu odrediti posebne uvjete za kategorizirane sportaše:
3. vrjednovanje statusa kategoriziranih sportaša pri upisu na studij
4. prilagodbu uvjeta koji se odnose na obvezu prisutnosti na nastavi i vježbama
5. prilagodbu obveza za upis u sljedeći semestar ili godinu studija
6. potrebu određivanja mentora
7. dodjeljivanje prava produljenog statusa redovitog studenta
8. ostvarivanje prava na mogućnost mirovanja obveza
9. izvođenje pojedinih kolegija primjenom sustava učenja na daljinu
10. prilagodbu termina i načina polaganja kolokvija, pismenih i usmenih ispita.

**Članak 22. a**

**Prava studenata s invaliditetom**

U odredbama ovog Pravilnika studenti s invaliditetom su oni studenti koji se zbog dugotrajnih bolesti, smetnji ili tjelesnih oštećenja u realizaciji svojih akademskih aktivnosti susreću s preprekama u okolini koje sprječavaju njihovo potpuno i učinkovito izvršavanje studentskih obveza sukladno studijskom programu, izvedbenom planu nastave i drugim aktima koji se odnose na studiranje.

Navedena definicija uključuje studente s djelomičnim ili potpunim gubitkom vida (slabovidni i slijepi studenti), studente s djelomičnim ili potpunim gubitkom sluha (gluhi i nagluhi studenti), studente s drugim tjelesnim invaliditetom, studente s govorno–jezičnim poteškoćama (komunikacijske poteškoće), studente s dugotrajnim ili kroničnim bolestima, studente s poteškoćama na određenim područjima učenja (poteškoće u čitanju i/ili pisanju kao npr. disleksija), studente s psihičkim teškoćama i sl.

Svoj status student s invaliditetom dužan je dokazati odgovarajućom dokumentacijom te tako stječe prava na posebne akademske prilagodbe.

Akademske prilagodbe moraju biti takve da ne kompromitiraju akademske standarde (definirane ishode učenja).

Rješenje o akademskoj prilagodbi donosi nadležni prorektor na prijedlog Studentskog savjetovališta i uz prethodnu suglasnost Povjerenstva za studente s invaliditetom (sukladno Postupkovniku za studente s invaliditetom).

Student koji se ne želi deklarirati kao student s invaliditetom nema tu obvezu u sustavu visokog obrazovanja, no u tom slučaju ne realizira pravo na posebne akademske prilagodbe.

Sve osobe na Sveučilištu koje dođu u posjed informacija o studentu s invaliditetom iste su dužne čuvati kao profesionalnu tajnu.

**Članak 23.**

**Izrazito uspješni studenti**

1. Izrazito uspješnim smatra se student koji je sve ispite položio najmanje s prosječnom ocjenom 4,5 i nije ponavljao ni jednu godinu.
2. Izrazito uspješnim studentima može se odobriti završavanje studija u vremenu kraćem od propisanog trajanja studija. Uvjete ubrzanog napredovanja tijekom studija određuje stručno vijeće odjela.
3. Izrazito uspješni studenti mogu na prijedlog stručnih vijeća odjela i odlukom Senata istodobno redovito studirati još jedan redoviti studij.

**Članak 24.**

**Prava i obveze studenata**

1. Uz prava utvrđena Zakonom i Statutom Sveučilišta studenti imaju i sljedeća prava:
2. pravo upisa na odgovarajući studij u skladu sa Zakonom, Statutom Sveučilišta i na temelju ispunjenih uvjeta utvrđenih u natječaju za upis u I. godinu studija
3. pravo pohađanja nastave određene studijskim programom i izvedbenim planom studija/kolegija u skladu sa Statutom Sveučilišta, ovim Pravilnikom i pravilnicima odjela
4. pravo upisa u višu godinu studija na temelju ispunjenih uvjeta utvrđenih studijskim programom i drugim zakonskim i sveučilišnim aktima
5. pravo polaganja ispita na način i u rokovima utvrđenim Statutom Sveučilišta, ovim Pravilnikom i pravilnicima odjela
6. pravo na kvalitetu obrazovanja koja se temelji na kvaliteti nastavnog procesa utvrđenog studijskim programom
7. pravo sudjelovanja u vrjednovanju nastave i nastavnika
8. pravo sudjelovanja u radu sveučilišnih tijela
9. pravo izbora nastavnih predmeta na drugim studijskim programima u skladu sa Statutom Sveučilišta i ovim Pravilnikom
10. pravo na organizirane sportske, umjetničke i druge aktivnosti
11. pravo na nastavak studija nakon višegodišnjeg prekida ako mu to odobri stručno vijeće odjela pod uvjetima koje određuje stručno vijeće odjela i u skladu sa Zakonom.
12. Studenti su obvezni:
13. izvršavati svoje obveze u skladu sa Statutom Sveučilišta, ovim Pravilnikom i pravilnicima odjela te s ostalim posebnim aktima
14. sudjelovati u vrjednovanju nastave i nastavnika
15. čuvati ugled i dostojanstvo Sveučilišta i odjela na kojem studiraju
16. ponašati se u skladu s Etičkim kodeksom Sveučilišta.

**Članak 25.**

**Pravo na mirovanje obveza**

1. Pravo na mirovanje studentskih obveza ostvaruje:
	1. student za vrijeme izvršavanja vojne obveze
	2. studentica za vrijeme trudnoće
	3. studentica majka ili student otac koji koriste porodni dopust do godine dana djetetova života
	4. studenti za vrijeme bolesti koja ih u duljem razdoblju sprječava u uspješnom ispunjavanju obveza iz studija
	5. za vrijeme međunarodne razmjene studenata u trajanju duljem od 30 dana tijekom održavanja nastave ako student kroz razmjenu ne stječe ECTS bodove te
	6. u drugim opravdanim slučajevima.
2. Mirovanje studentskih obveza utvrđuje se rješenjem koje se donosi na temelju podnesena pisanog zahtjeva s obrazloženjem te pripadajućom dokumentacijom.
3. Zahtjev se podnosi u roku od 30 dana od dana nastanka okolnosti koja studenta sprječava u izvršenju obveza iz studija.
4. Pod duljom bolesti zbog koje miruju obveze podrazumijeva se bolest u neprekidnom trajanju od najmanje 40 dana ili s prekidima u trajanju od 80 dana u akademskoj godini te bolest u neprekidnom trajanju od 30 dana u vrijeme ispitnih rokova.
5. Postojanje opravdanoga razloga iz stavka 1. ovoga članka student dokazuje potvrdom upravnoga tijela za obranu, odnosno odgovarajućom liječničkom ili drugom vjerodostojnom dokumentacijom.
6. Redoviti student koji je u akademskoj godini, u kojoj ima studentska prava, spriječen obavljati studentske obaveze zbog razloga navedenih u stavku 1. ovog članka, ima studentska prava do kraja akademske godine u kojoj su te okolnosti nastupile.
7. Studentu se može odobriti mirovanje obveza najviše u trajanju jedne akademske godine, a u iznimnim se slučajevima mogu odobriti dvije uzastopne godine mirovanja obveza iz studija.
8. Vrijeme mirovanja obveza ne računa se u vrijeme trajanja studija.
9. Studentu koji plaća školarinu priznat će se, prilikom nastavka studiranja, ranije uplaćena školarina za razdoblje u kojem traje mirovanje. Odluku o visini priznate ranije uplaćene školarine donosi prorektor za studije i studentska pitanja.
10. Ukoliko dođe do razlike između studijskog programa što ga je student pohađao i koji nastavlja, student je dužan ponovo upisati kolegije po važećem studijskom programu.
11. Student koji ne upiše kolegije nakon isteka odobrenog vremena mirovanja obveza, gubi status studenta.

**Članak 26.**

**Ovjera modula i semestra**

1. Po završetku modula ili semestra student ovjerava modul ili semestar studija. Pravo na ovjeravanje semestra ima onaj student kojem su svi nastavnici svojim potpisom u indeksu ovjerili uredno izvršenje obveza propisanih izvedbenim planom svakog kolegija i u skladu s propisanim studijskim programom za sve predmete tog modula ili semestra.
2. Nastavnik može uskratiti potpis redovitom studentu ako je neopravdano izostao s više od 30% nastavnih sati ili nije ispunio neku od drugih obveza propisanih izvedbenim planom kolegija i utvrđenih studijskim programom.
3. U slučaju kolizija nastavnik može uskratiti potpis redovitom studentu koji je neopravdano izostao s više od 60% nastave.
4. Student koji nije dobio potpis nastavnika ne može pristupiti ispitu iz upisanog predmeta.

**Članak 27.**

**ECTS sustav – koeficijent opterećenja studenata**

1. 1 (jedan) ECTS bod iznosi 25 – 30 radnih sati studenta, što uključuje aktivnu nastavu, ispite i sve potrebne aktivnosti u svezi s polaganjem ispita, a stječe ih redoviti student u jednom semestru.
2. Ukupne obveze redovitih studenata na preddiplomskim i diplomskim studijima temelje se na radnom opterećenju od najmanje 40 a najviše 48 sati tjedno, od čega je aktivne nastave najviše 26 sati tjedno.
3. Jedan nastavni sat označava trajanje od 45 minuta (primjer u stavku 2), a jedan sat koji označava opterećenje studenta, označava trajanje od 60 minuta (primjer u stavku 1).
4. Predavanja, vježbe i seminari za izvanredne studente mogu iznositi najviše 50% od ukupnog fonda sati koji je predviđen za redovite studente.

**Članak 28.**

**Stjecanje ECTS bodova**

1. ECTS bodovi stječu se isključivo nakon uspješnog ispunjavanja svih predviđenih obveza i primjene prikladnih metoda za procjenjivanje postizanja definiranih ishoda učenja, odnosno položenog ispita.
2. Smatra se da je redovni student ispunio sve svoje obveze određene akademske godine ako je položio ispite, odnosno izvršio druge obveze u skladu s programom, a da zbroj ECTS bodova u pravilu bude 30 ECTS bodova u semestru odnosno, ako je tako predviđeno studijskim programom, 60 ECTS bodova u akademskoj godini.
3. Student je obvezan iz ponude izbornih predmeta izabrati kolegije tijekom prva dva tjedna od početka nastave zajedno s obveznim kolegijima u pravilu do ukupno 30 ECTS-a.
4. Izrazito uspješnom studentu može se odobriti upis i više predmeta do maksimalno 75 ECTS bodova svake akademske godine.

**Članak 29.**

**Prijepis ocjena**

1. Nositelj studija obvezan je osigurati svakom studentu prijepis svih elemenata potrebnih za prijenos i priznavanje ECTS-a (*ECTS Transcript of Records*).
2. Po završetku dijela studija nositelj studija izdaje studentu na njegov zahtjev prijepis ocjena, a po završetku cijelog studijskog programa nositelj studija obvezan je besplatno izdati studentu dopunsku ispravu (*Diploma supplement*) na hrvatskom i engleskom jeziku. Ako student zahtijeva izdavanje dopunske isprave na nekom drugom jeziku, od njega se može zahtijevati novčana naknada, sukladno Zakonu.

**Članak 30.**

**Stjecanje studentskog statusa prijelazom**

1. Prijelaz na drugi srodni studij iste razine moguć je unutar sastavnice, između sastavnica Sveučilišta ili s nekog drugog sveučilišta na Sveučilište u Zadru, u skladu s općim aktom sastavnice na koju se prijelaz vrši.
2. Status redovitog ili izvanrednog studenta prijelazom s nekog drugog sveučilišta na Sveučilište u Zadru može se steći samo pri upisu u drugu i treću godinu studija. U tom slučaju upis će se obaviti na temelju rješenja kojim se dopušta upis prijelazom.
3. Molba za dopuštenje prijelaza i upis u sljedeću akademsku godinu podnosi se stručnom vijeću odjela najkasnije do 15. rujna tekuće akademske godine.
4. U rješenju o prijelazu na studij utvrđuju se ostvareni ECTS bodovi, priznati ispiti s ocjenama, navode se razlikovni ispiti, seminarski radovi i druge obveze u skladu s nastavnim planom, programom i pravilima studija te rokovi do kojih se oni moraju položiti, odnosno ispuniti propisane obveze. Odluku o priznavanju ECTS bodova donosi stručno vijeće odjela na prijedlog odjelnog ECTS koordinatora.
5. Ako neki predmet položen na matičnom učilištu po svom sadržaju i opsegu približno odgovara predmetu iz studijskog programa sastavnice, stručno vijeće odjela u dogovoru s predmetnim nastavnikom može priznati ispit u cjelini ili odrediti razlikovne obveze prijelaznika.
6. Rješenje o prijelazu dostavlja se studentu, a kopija se zajedno s dokumentacijom pohranjuje u dosje studenta ili se vraća studentu ukoliko prijelaz nije odobren.
7. Ispiti položeni na matičnom učilištu, a priznati rješenjem iz st. 4 ovog članka, unose se studentu u evidenciju položenih ispita s izvornim nazivom položenog predmeta, izvornim ocjenama i izvorno stečenim ECTS bodovima. Sastavnica odlučuje na koji će se način te ocjene i ECTS bodovi ubrajati u ukupni zbroj bodova potreban za stjecanje akademskog naziva na sastavnici.
8. Student kojemu je odobren prijelaz na studij upisuje se u roku 8 dana od donošenja rješenja.
9. Zbroj prijelaznika i vlastitih studenata ne može u pravilu biti veći od predviđene upisne kvote za tu generaciju studenata.
10. Prijelaz studenta koji studira u inozemstvu provodi se po postupku utvrđenom Zakonom uz uvjete koje je utvrdio izvoditelj studija.

**Članak 31.**

**Ispitni rokovi i način provođenja ispita**

1. Ispitni rokovi mogu biti redoviti i izvanredni.
2. Redoviti ispitni rokovi jesu: zimski, ljetni i jesenski. Ispitni rok traje najmanje četiri tjedna, a u svakom redovitom ispitnom roku nastavnik mora omogućiti najmanje 2 (dva) ispitna termina s međusobnim razmakom od najmanje14 dana.
3. Vrijeme između izlazaka na ispit iz istoga predmeta u redovitom je ispitnom roku najmanje 14 dana. Za svaki se predmet organiziraju 4 (četiri) ispitna termina tijekom akademske godine. U četvrtom ispitnom terminu student može zatražiti polaganje ispita pred ispitnim povjerenstvom.
4. U zimskom ispitnom roku organiziraju se ispitni termini samo za predmete koji završavaju s nastavnim aktivnostima u zimskom semestru. U ljetnom ispitnom roku, u lipnju, organiziraju se ispitni termini samo za predmete koji završavaju s nastavnim aktivnostima u ljetnom semestru.
5. U jesenskom ispitnom roku organiziraju se ispitni termini za sve predmete. Četvrti izlazak na ispit koji se može održati i pred povjerenstvom, održava se od 21. do 30. rujna, osim ako se radi o vezanim kolegijima kojih je četvrti ispitni rok u travnju.
6. Ispitu mogu pristupiti studenti koji su zadovoljili sve propisane obveze utvrđene izvedbenim nastavnim planom za određeni predmet.
7. Ispiti mogu biti teorijski i praktični, a polažu se samo u pisanom obliku, samo u usmenom obliku ili pismeno i usmeno, ovisno o tome kako je to pitanje propisano studijskim programom**.** Cjelokupni ispit mora se dovršiti u roku 5 radnih dana**.**
8. Ispiti su javni. Ako se ispit polaže usmeno, nastavnik i student imaju pravo zahtijevati nazočnost javnosti.
9. U slučaju dulje spriječenosti (30 i više dana) predmetnog nastavnika, pročelnik sastavnice povjerit će održavanje ispita drugom nastavniku iste znanstvene grane ili polja, ili nastavničkom povjerenstvu.

**Članak 32.**

**Ocjenjivanje ispita**

1. Stečeno znanje studenta može se provjeravati i ocjenjivati tijekom nastave na kolokvijima i tijekom drugih aktivnosti predviđenih izvedbenim planom, a konačna se ocjena utvrđuje na ispitu.
2. Uspjeh studenata na ispitu i drugim provjerama znanja izražava se sljedećim ocjenama:

 izvrstan (5), vrlo dobar (4), dobar (3), dovoljan (2), nedovoljan (1).

1. U indeks i prijavnicu unose se prolazne ocjene: 5, 4, 3 i 2. Ocjena nedovoljan (1) neprolazna je te se upisuje samo u ispitnu listu.
2. Studijskim se programom i izvedbenim planom može utvrditi da se neki oblici nastave provode bez ocjenjivanja ili da se ocjenjuju opisno.
3. Srednja se ocjena studija utvrđuje kao ponderirani prosjek ocjena iz svih predmeta i zaokružuje na jednu decimalu, a glasi:
4. prosječna ocjena jednaka ili iznad 4,5 – izvrstan (5)
5. prosječna ocjena jednaka ili iznad 3,5 do 4,5 – vrlo dobar (4)
6. prosječna ocjena jednaka ili iznad 2,5 do 3,5 – dobar (3)
7. prosječna ocjena jednaka ili iznad 2,0 do 2,5 – dovoljan (2)
8. prosječna ocjena ispod 2,00 – nedovoljan (1).
9. Ponderirani se prosjek ocjena računa tako da se ocjena ostvarena na nekom kolegiju množi s brojem ECTS bodova što ih taj kolegij nosi a suma tako dobivenih brojeva dijeli se s ukupnim brojem ostvarenih ECTS-a.
10. Na zahtjev studenta nastavnik mu je dužan dati na uvid ocijenjeni pisani ispit.
11. Ocjena se upisuje u indeks nakon konačne odluke o njoj, te isključivo na temelju pristanka ocijenjenog studenta.

**Članak 33.**

**Prijava ispita**

1. Student polaganje ispita prijavljuje sukladno organizaciji prijavljivanja ispita na odjelima, nekim od elektroničkih pristupa ili, iznimno, ovjerenom prijavnicom.
2. U ispitnom roku student je dužan prijaviti ispit na početku prvoga ispitnog roka u za to predviđenu vremenu.

**Članak 34.**

### Kalendar i raspored polaganja ispita

1. Kalendar ispita objavljuje se početkom svake akademske godine i sastavni je dio izvedbenog plana nastave a objavljuje se na oglasnoj ploči odjela i/ili na internetskoj stranici Sveučilišta.
2. Raspored polaganja ispita prijavljenih studenata objavljuje se najkasnije 3 radna dana prije održavanja ispita na oglasnoj ploči odjela i/ili na internetskoj stranici Sveučilišta.

**Članak 35.**

**Obavijest o ispitu**

1. Nastavnik je dužan priopćiti studentu rezultat usmenog ispita odmah po održanom ispitu, a rezultat pismenog ispita objaviti na oglasnoj ploči i/ili na internetskoj stranici odjela.
2. Nastavnik će ispit studenta ocijeniti ocjenom nedovoljan (1) i:
3. ako student napusti prostoriju u kojoj se održava pismeni dio ispita ili odustane od već započetog usmenog odgovaranja
4. ako nakon pismenog dijela ispita ne pristupi usmenom dijelu
5. ako zbog ometanja ostalih studenata, nedolična ponašanja ili korištenja nedopuštenih pomagala bude udaljen s ispita.
6. O uspjehu studenta na ispitu nastavnik vodi službenu evidenciju sukladno Zakonu, Statutu Sveučilišta i Pravilniku o vođenju evidencije o studentima visokih učilišta za sebe, a pohranjuje ju u arhivu odjela.
7. Ispunjene ispitne liste održanih ispita nastavnik je dužan predati u tajništvo ili u studentsku referadu u roku 7 (sedam) radnih dana od kraja ispitnog roka.
8. U slučaju nepodudarnosti ocjene unesene u indeks i one unesene u prijavnicu, vjerodostojna je ocjena unesena u prijavnicu, što se može provjeriti u nastavnikovoj evidenciji.

**Članak 36.**

### Žalba na ocjenu

(1) Student koji smatra da je prilikom ispitivanja i ocjenjivanja na ispitu u ispitnom roku bilo nepravilnosti, može u roku 24 sata nakon održanog usmenog ispita/usmenog dijela ispita, odnosno nakon objave rezultata pisanog ispita podnijeti žalbu pročelniku odjela, osim u slučaju ispita pred Povjerenstvom iz članka 37. stavak 1. ovog Pravilnika.

(2) Žalba se podnosi u pisanom obliku putem odjelnog tajništva ili digitalno putem elektroničke pošte sa studentske sveučilišne službene e-mail adrese na e-mail adresu tajništva - uz zahtjev za potvrdom primitka, ili se zamolbu prilaže na elektronički portal tajništva odjela. Žalba treba biti obrazložena.

(3) Pročelnik odjela na kojem se izvodi pretežiti dio studijskog programa, utvrđuje je li žalba pravovremena i obrazložena. Ako je žalba studenta pravovremena i obrazložena, najkasnije 48 sati od zaprimanja žalbe u tajništvu, pročelnik odlukom imenuje tročlano ispitno povjerenstvo iz redova nastavnika koji su izabrani u odgovarajuće znanstveno područje.

(4) Pročelnik određuje predsjednika ispitnog povjerenstva, s tim da predsjednik ne može biti nastavnik na čiju se ocjenu student žalio.

(5) Odluka pročelnika dostavlja se putem tajništva elektroničkom poštom studentu, članovima Ispitnog povjerenstva i predmetnom nastavniku.

(6) Pročelnik određuje vrijeme i mjesto polaganja ispita. Predsjednik povjerenstva obvezan je osigurati pristup javnosti usmenom ispitu.

(7) Ponovljeni ispit mora se održati u roku 3 radna dana od dana imenovanja povjerenstva.

(8) Ispit pred ispitnim povjerenstvom provodi se u obliku propisanom programom studija i izvedbenim planom kolegija.

(9) Pisani ispit, odnosno pisani dio ispita na koji se student žalio, student ponovno ne piše već ga ispitno povjerenstvo ponovno ocjenjuje.

(10) Ispitno povjerenstvo donosi odluku o ocjeni većinom glasova i ta je odluka konačna.

(11) O tijeku ispita održanog pred Ispitnim povjerenstvom sastavlja se zapisnik. Ocjenu unesenu u zapisnik svojim potpisom obvezno ovjeravaju sva tri člana ispitnog povjerenstva.

(12) Ocjenu u indeks unosi pročelnik odjela, a u sustav ISVU tajnik Odjela.

**Članak 37.**

**Broj polaganja istog ispita**

1. Ispit iz istog predmeta može se polagati najviše četiri puta, koliko je i ispitnih termina nakon što je održana nastava iz određenog predmeta. Četvrti put ispit se može polagati pred ispitnim povjerenstvom.
2. Student koji četvrti put ne položi ispit iz istog predmeta, obvezan je u idućoj akademskoj godini (semestru) ponovo upisati taj ili drugi predmet, ovisno o studijskom programu.
3. Ako student ni nakon ponovljenog upisa predmeta ne položi ispit na način utvrđen u stavku 1 ovoga članka, gubi pravo redovitog studiranja na tom studiju.
4. Sukladno Zakonu o znanstvenoj djelatnosti i visokom obrazovanju, članak 86, stavak 3, student preddiplomskih sveučilišnih studija, diplomskih sveučilišnih studija, stručnih studija i integriranog studija koji je izgubio pravo redovitog studiranja na Sveučilištu u Zadru, može nastaviti započeti studij kao izvanredni student.
5. Uvjeti pod kojima studira izvanredni student iz prethodnog stavka obuhvaćaju: pravo na polaganje ispita, kolokvija, izvedbu vježbi, seminara i ostalih obveza propisanih studijskim programom. Ispiti se polažu u propisanim rokovima (redovnim, izvanrednim, apsolventskim). O načinu ispunjavanja ostalih propisanih obveza odlučuju sastavnice Sveučilišta koje izvode studijski program.“
6. Upisnik i evidenciju o statusu studenata dvopredmetnih studija iz stavka 4 vodi Studentska služba a o statusu studenata jednopredmetnih studija odjelna tajništva.
7. Student iz stavka 4 gubi sva studentska prava i nastavlja studij uz plaćanje do kraja započete razine studija. Iznos participacije u troškovima studija utvrđuje Senat Sveučilišta u Zadru.

**Članak 38.**

**Napredovanje kroz studij**

* 1. Student stječe pravo upisa na višu godinu studija ako je do upisnog roka uredno izvršio sve predviđene obveze propisane studijskim programom, odlukama Senata i ostalim općim aktima pojedinih sastavnica, vratio svu posuđenu knjižničnu građu te položio ispite iz predmeta koji mu prema bodovnom sustavu, utvrđenom studijskim programom, omogućuju upis u višu godinu studija.
	2. Student ima pravo pročelniku odjela, a potom i nadležnom prorektoru Sveučilišta uložiti prigovor na odluku ili postupak vezan za upis u višu godinu studija.
	3. Student koji nije ispunio uvjete za upis na višu godinu studija, može ponavljati godinu uz obvezu plaćanja nepoloženih predmeta sukladno vrijednosti neostvarenih ECTS bodova iz prethodne akademske godine.
	4. Student koji ponavlja godinu dužan je ponovo upisati predmete koje nije položio u prethodnoj godini ili ih, ukoliko su izborni, zamijeniti drugima.

* 1. Student ima pravo dvaput upisati isti predmet.

(6) Studentu koji nije ostvario pravo na upis u višu godinu studija Stručno vijeće odjela na pismenu zamolbu odobrava upis i pojedinih predmeta iz više (naredne) godine studija sukladno studijskom programu do vrijednosti zbirno 30 ECTS bodova po semestru, uključujući i ECTS bodove predmeta iz prethodne godine koji još nisu položeni, odnosno čije obveze nisu izvršene. Student upisuje predmete s više godine studija u skladu s redom predavanja i izvedbenim planom nastave, proporcionalno ostvarenim bodovima iz prethodne godine studija.“.

(7)U slučaju izmjene studijskog programa student koji upisuje razliku ECTS bodova, ponavlja godinu ili nastavlja studij nakon statusa mirovanja ili prekida, obvezan je položiti razliku ispita prema novom studijskom programu.

(8)Ako niti nakon ponavljanja akademske godine redoviti student ne izvrši sve obveze predviđene studijskim programom odgovarajuće akademske godine, studij može nastaviti kao izvanredni student pod uvjetima navedenim u članku 37. stavak 3., 4., 5.,6. i 7.

**Članak 39.**

1. Pri upisu u višu godinu studija izvanredni student sam bira radno opterećenje, ali je obvezan upisati i ponovo platiti nepoložene predmete iz prethodne akademske godine. Redoslijed upisivanja odabranih predmeta studentu koji upisuje manje od 30 ECTS-a u jednom semestru, može odrediti izvoditelj studijskog programa.
2. Zbroj ponovo upisanih, nepoloženih predmeta izvanrednog studenta iz prethodne akademske godine i upisanih predmeta iz sljedeće godine ne može biti manji od 30 ECTS-a ni veći od 60 ECTS bodova.
3. Izvanredni student ima pravo dvaput upisati isti predmet.
4. Ako student koji je započeo svoj studij u status izvanrednog studenta niti nakon ponovljenog slušanja predmeta ne izvrši sve obveze predviđene studijskim programom odgovarajuće akademske godine, studij može nastaviti na način kako je to propisano za redovite studente koji su izgubili pravo redovitog studiranja, u članku 37. stavak 4., 5.,6. i 7.

**Članak 40.**

**Prestanak statusa studenta**

1. Student gubi status:
2. kad završi studij
3. kad se ispiše sa Sveučilišta, odnosno s odjela
4. kad je isključen sa studija po postupku i uz uvjete koji su utvrđeni Statutom ili drugim općim aktima
5. kad studij ne završi u roku koji je utvrđen u Statutom ili drugim općim aktom
6. kad ne ispuni uvjet za ponavljanje godine
7. iz ostalih razloga navedenih Statutom ili drugim općim aktom.

**Članak 41.**

**Završetak studija**

1. Preddiplomski i stručni studiji završavaju polaganjem svih ispita i izvršavanjem ostalih studijskih obveza te izradom završnog rada i/ili polaganjem završnog ispita u skladu sa studijskim programom.
2. Diplomski i integrirani studiji završavaju polaganjem svih ispita i izvršavanjem ostalih studijskih obveza te izradom i obranom diplomskog rada i polaganjem diplomskog ispita u skladu sa studijskim programom.
3. Tema završnog odnosno diplomskog rada odobrava se iz predmeta koji se izvode na studijskom programu.
4. Popis svih predmeta iz prethodnog stavka utvrđuje stručno vijeće odjela.

(5) Postupci završetka studija na preddiplomskom studiju uređeni su Odlukom o završnom radu i završnom ispitu studenata na preddiplomskom studiju, a postupci završetka studija na diplomskom studiju uređeni su Odlukom o diplomskom radu studenata na diplomskom studiju. Navedene odluke donosi Senat.

**Članak 42.**

1. Po završetku sveučilišnoga preddiplomskog studija studentu se izdaje diploma kojom se potvrđuje završetak studija i stjecanje određenog akademskog naziva.
2. Nakon završetka diplomskog sveučilišnog, integriranog preddiplomskog i diplomskog sveučilišnog studija, poslijediplomskog sveučilišnog i poslijediplomskog specijalističkog studija studentu se izdaje diploma. Diplomom se potvrđuje da je student završio određeni studij i stekao pravo na akademski naziv ili stupanj.
3. Nakon završetka kratkog stručnog studija studentu se izdaje svjedodžba, a nakon završetka preddiplomskog stručnog studija i specijalističkog diplomskog stručnog studija studentu se izdaje diploma kojima se potvrđuje završetak studija i stjecanje određenog stručnog naziva.
4. Nakon završenog programa stručnog osposobljavanja ili usavršavanja visoko učilište polazniku izdaje potvrdu koja navodi ishode učenja polaznika, a ako se opterećenje u sklopu programa mjeri ECTS bodovima, sadrži i ECTS bodove.
5. Uz svjedodžbu, diplomu ili potvrdu studentu se bez naknade i na hrvatskome i engleskom jeziku izdaje i dopunska isprava o studiju kojom se potvrđuje koje je ispite položio i s kojom ocjenom te s drugim podacima potrebnim za razumijevanje stečene kvalifikacije.
6. Diplome, svjedodžbe i potvrde koje izdaje Sveučilište javne su isprave.
7. Sadržaj diploma i dopunskih isprava o studiju propisuje ministar.
8. Oblik diploma i dopunskih isprava o studiju, sadržaj i oblik svjedodžbi i potvrda te informacijskih paketa za prijenos ECTS bodova propisuje Sveučilište posebnim Pravilnikom.

**Članak 43.**

**Promocija**

1. Svečana promocija je svečano uručenje svjedodžbe/diplome o završenom studiju odnosno o stečenom ili dodijeljenom (počasnom) doktoratu.
2. Na preddiplomskim i stručnim sveučilišnim studijima studente promoviraju odjelni pročelnik i voditelj studija.
3. Na diplomskim, integriranim i doktorskim studijima studente promovira rektor Sveučilišta.
4. Svi pročelnici odjela dužni su doći na promociju iz st. 3, osim u slučaju kad nema promoviranih s odjela koje vode.
5. Troškove promocije snosi student.

**IV. INFORMACIJSKI PAKET**

**Članak 44.**

**Informacijski paket**

1. Nositelj studija treba izraditi informacijski paket kao uputu za potencijalne partnere, tj. za studente i nastavnike partnerskih ustanova.
2. Informacijski paket mora sadržavati sljedeće informacije o studiju:
3. opis studija, opće informacije o studijskim programima, pojedinosti o ispitnom sustavu i načinu ocjenjivanja, opis sustava ocjena
4. opis studijskog programa, opis kvalifikacija koje se njime stječu, dijagram strukture studija
5. opis svakog pojedinog predmeta studijskog programa.
6. Informacijski paket treba biti pripremljen na hrvatskom i na engleskom jeziku (ili/i nekom drugom jeziku Europske Unije) te objavljen na internetskim stranicama nositelja studija.
7. Ažurirane podatke za informacijski paket odjeli su dužni dostaviti Uredu za međunarodnu suradnju krajem lipnja za sljedeću akademsku godinu.

**Članak 45.**

**Informacije o nositelju studija**

1. Informacijski paket mora sadržavati sljedeće informacije o nositelju studija:
2. naziv i adresu ustanove,
3. akademski kalendar,
4. ime i adresa ECTS koordinatora,
5. kratak opis ustanove,
6. postupak pri upisu.

**Članak 46.**

**Ostale informacije**

1. Informacijski paket mora sadržavati i informacije o:
	1. administrativnim formalnostima u svezi s boravkom stranaca u našoj zemlji
	2. prometnim vezama sa Zadrom
	3. cijenama i uvjetima stanovanja i unajmljivanja te namještanja stana
	4. cijenama i uvjetima življenja: prehrane, dnevnog zbrinjavanja djece, privremenog zapošljavanja supružnika
	5. zdravstvenom osiguranju: polici osiguranja, medicinskim uslugama, pomoći studentima s posebnim potrebama
	6. sredstva studiranja: knjižnici, specijalističkim laboratorijima
	7. aktivnostima u slobodno vrijeme: zabavi i mogućnostima pasivnog i aktivnog sudjelovanja u kulturnom i sportskom životu
	8. drugim praktičnim pitanjima.

**V. ECTS KOORDINACIJA**

**Članak 47.**

**Povjerenstvo za ECTS**

1. Povjerenstvo za ECTS Sveučilišta u Zadru stalno je radno tijelo Sveučilišta u čijem radu sudjeluju: sveučilišni ECTS koordinator, jedan ECTS koordinator sa svakog odjela Sveučilišta te jedan predstavnik studenata sa svakog odjela Sveučilišta.
2. Sveučilišnog ECTS koordinatora imenuje Senat iz reda nastavnika u znanstveno-nastavnom zvanju.
3. ECTS koordinatore odjela imenuju vijeća odjela iz reda djelatnika u znanstveno-nastavnom, umjetničko-nastavnom, nastavnom ili suradničkom zvanju koji su u radnom odnosu na toj sastavnici.
4. Studentske predstavnike imenuje ovlašteno tijelo Studentskog zbora Sveučilišta.

**Članak 48.**

**Mandat Povjerenstva**

1. Članovi Povjerenstva imenuju se na vrijeme od 2 godine.
2. Tijelo koje je imenovalo člana Povjerenstva razriješit će ga dužnosti člana Povjerenstva i prije isteka mandata:
3. ako ne ispunjava obveze člana Povjerenstva
4. ako mu prestane radni odnos ili status studenta na Sveučilištu
5. ako sam zatraži razrješenje.
6. U slučaju razrješenja člana Povjerenstva na njegovo se mjesto imenuje novi član Povjerenstva koji nastavlja mandat razriješenog člana Povjerenstva do njegova isteka.

**Članak 49.**

**Zadaće Povjerenstva**

1. Zadaće Povjerenstva su:
2. skrbiti i savjetovati o djelotvornom funkcioniranju ECTS-a na Sveučilištu
3. izrađivati nacrte i predlagati opće akte Sveučilišta koji se odnose na pitanja studiranja i mobilnosti studenata i nastavnika.

**Članak 50.**

**Način odlučivanja Povjerenstva**

1. Povjerenstvo donosi odluke na sastancima kojima predsjedava i koje saziva sveučilišni ECTS koordinator.
2. Obavijest o sastanku dostavlja se članovima Povjerenstva najmanje 8 dana prije održavanja sastanka.
3. Povjerenstvo donosi pravovaljane odluke ako je na sastanku nazočna natpolovična većina njegovih članova. Odluke se donose natpolovičnom većinom glasova prisutnih članova Povjerenstva.

**Članak 51.**

**Zadaće sveučilišnog ECTS koordinatora**

1. Zadaće sveučilišnog ECTS koordinatora su:
2. sazivati sastanke Povjerenstva i predsjedavati im
3. po isteku mandata članova Povjerenstva raspisati natječaj za formiranje novog povjerenstva
4. osiguravati provođenje bolonjskog procesa, ECTS načela i odgovarajućih postupaka na Sveučilištu
5. osigurati konzistentno upravljanje prijenosom/prikupljanjem ECTS bodova na svim studijskim programima Sveučilišta.

**Članak 52.**

**Zadaće ECTS koordinatora na odjelima**

1. Zadaće ECTS koordinatora su:
2. informirati nastavnike i studente o ECTS-u i pravilima njegove primjene na Sveučilištu
3. informirati studente o partnerskim ustanovama, postupku akademskog priznavanja predmeta položenih na partnerskoj ustanovi, u suradnji s Uredom za međunarodnu suradnju i Uredom za primjenu ECTS-a i akademsko priznavanje inozemnih visokoškolskih kvalifikacija
4. savjetovati studenta pri ispunjavanju prijavnih obrazaca za studiranje na partnerskoj ustanovi
5. pripremiti informacijski paket za studije kojima je nositelj njegova ustanova
6. pomoći gostujućim studentima u integraciji i afirmaciji.

**Članak 53.**

**Ured za primjenu ECTS-a i akademsko priznavanje inozemnih visokoškolskih kvalifikacija**

1. Zadaće Ureda su da:
2. administrira postupkom akademskog priznavanja inozemnih visokoškolskih kvalifikacija i razdoblja studija te u suradnji s Povjerenstvom za priznavanje IVK priprema odgovarajuće rješenje
3. pruža stručnu pomoć pri izradi prijedloga studijskih programa
4. surađuje sa sveučilišnim ECTS koordinatorom, odjelnim ECTS koordinatorima u svim pitanjima vezanim uz primjenu ECTS-a
5. usklađuje i savjetuje u pripremanju i izradi informacijskih paketa studija
6. surađuje s Uredom za međunarodnu suradnju u pitanjima mobilnosti i razmjene.

**VI. STUDENTSKA MOBILNOST**

**Članak 54.**

* + 1. Studentska mobilnost odnosi se na studiranje ili obavljanje stručne prakse na instituciji domaćinu nakon čega se student vraća na matičnu instituciju i dovršava upisani studij.
		2. Poslove vezane uz provedbu inozemne studentske mobilnosti koordinira Ured za međunarodnu suradnju temeljem Pravilnika o mobilnosti.

**Članak 55.**

**Mobilnost studenta između hrvatskih sveučilišta**

(1) Mobilnost studenta između hrvatskih sveučilišta uređuje se na temelju posebnih ugovora uz prethodnu suglasnost Senata.

**VII. OSIGURANJE KVALITETE STUDIJA**

**Članak 56.**

**Osiguranje kvalitete studija**

(1) Osiguravanje kvalitete studija na Sveučilištu regulirano je Zakonom o osiguravanju kvalitete u znanosti i visokom obrazovanju te internim aktima sveučilišnog sustava osiguravanja kvalitete.

(2) Unutarnji sustav osiguravanja i unaprjeđivanja kvalitete na Sveučilištu u Zadru sustav je mjera i aktivnosti koji se provodi usklađenim djelovanjem svih jedinica Sveučilišta sukladno Pravilniku o sustavu osiguravanja kvalitete Sveučilišta u Zadru.

(3) U obvezi i opredjeljenju da sustavno prati i unaprjeđuje kvalitetu svih aspekata svoga rada, Sveučilište periodično provodi studentske evaluacije kvalitete nastavnog procesa i rada nastavnika (u daljnjem tekstu: evaluacije).

(4) Studenti su dužni sudjelovati u evaluacijama.

(5) Preporučuje se nastavnicima da objavljuju rezultate evaluacija koji se odnose na njihov nastavni rad i na nastavni proces iz predmeta koji izvode.

**VIII. PRIJELAZNE I ZAVRŠNE ODREDBE**

**Članak 57.**

1. Apsolventi Sveučilišta u Zadru i apsolventi njegovih pravnih prednika imaju pravo završiti započeti sveučilišni dodiplomski studij do kraja akademske godine 2011./2012. bez razlikovnih ispita, po upisanom i odslušanom programu studija.
2. Studenti koji ne završe studij u roku iz prethodnog stavka mogu nastaviti studij prema reformiranim studijima, i to prema uvjetima koje određuju stručna vijeća odjela.

(3) Studenti kojima je odobren nastavak studija po uvjetima sukladno članku 37. stavak 3., 4., 5., 6. i 7. Pravilnika o studijima i studiranju iz 2012., imaju pravo dovršiti studij pod tim uvjetima najkasnije u dvostrukom roku trajanja redovitog studija.

**Članak 58.**

**Prava stečena ranijim propisima**

1. Sveučilišni i stručni studiji Sveučilišta u Zadru i njegovih pravnih prednika prema propisima koji su vrijedili do dana stupanja na snagu Zakona o znanstvenoj djelatnosti i visokom obrazovanju, izjednačeni su s odgovarajućim sveučilišnim diplomskim odnosno stručnim studijima prema Zakonu o znanstvenoj djelatnosti i visokom obrazovanju.
2. Osobe koje su završile sveučilišni i stručni studij Sveučilišta u Zadru i njegovih pravnih prednika prema propisima koji su vrijedili do dana stupanja na snagu Zakona o znanstvenoj djelatnosti i visokom obrazovanju, imaju ista prava koja imaju osobe koje su završile odgovarajući studij prema Zakonu o znanstvenoj djelatnosti i visokom obrazovanju.
3. Akademski nazivi stečeni na Sveučilištu u Zadru i njegovim pravnim prednicima prema propisima koji su vrijedili do dana stupanja na snagu Zakona o znanstvenoj djelatnosti i visokom obrazovanju, odgovaraju akademskim nazivima iz Zakona o znanstvenoj djelatnosti i visokom obrazovanju, i to:
4. zvanje profesora, diplomiranog arheologa, diplomiranog povjesničara, diplomiranog povjesničara umjetnosti, diplomiranog sociologa, diplomiranog psihologa, diplomiranog pedagoga, diplomiranog turističkog komunikologa i sl. zvanje odgovarajuće struke odgovara akademskom nazivu magistra odgovarajuće struke,
5. zvanje nastavnika, odgojitelja, turističkog komunikologa i sl. zvanje odgovarajuće struke odgovara akademskom nazivu prvostupnik/prvostupnica (*baccalaureus* odnosno *baccalaurea*) odgovarajuće struke.

**Članak 59.**

**Usklađivanje općih akata**

1. Svi opći akti odjela koji se odnose na pitanja studija trebaju se uskladiti s ovim Pravilnikom najkasnije u roku 6 mjeseci od stupanja na snagu ovog Pravilnika.